ഇന്ത്യാ - ന്യൂസിലൻഡ് മൂന്നാം ക്രിക്കറ്റ് ടെസ്റ്റ് സംബന്ധിച്ച അനിശ്ചിതത്വം നീങ്ങി . മൂന്നാം ടെസ്റ്റ് മുൻ നിശ്ചയപ്രകാരം നടക്കുമെന്ന് മധ്യപ്രദേശ് ക്രിക്കറ്റ് അസോസിയേഷൻ സെക്രട്ടറി മിലിന്ദ് കൻമാദികാർ വ്യക്തമാക്കി . മത്സരം ഉപേക്ഷിക്കുന്നത് സംബന്ധിച്ച് ബിസിസിഐയിൽ നിന്ന് യാതൊരു നിർദേശവും വന്നിട്ടില്ലെന്നും കൻമാദികാർ പറഞ്ഞു . എട്ടു മുതൽ ഇൻഡോറിലെ ഹോൾക്കർ സ്റ്റേഡിയത്തിലാണ് ഇന്ത്യാ - ന്യൂസിലൻഡ് മൂന്നാം ടെസ്റ്റ് . സംസ്ഥാന അസോസിയേഷനുകൾക്ക് ബിസിസിഐ നൽകിയ ഗ്രാൻഡ് ഉപയോഗിക്കരുതെന്ന ലോധ സമിതി ശുപാർശയെത്തുടർന്നാണ് മൂന്നാം ടെസ്റ്റ് അനിശ്ചിതത്വത്തിലായത് . ബിസിസിഐയുടെ ബാങ്ക് അക്കൌണ്ടുകൾ ലോധ സമിതി മരവിപ്പിച്ചുവെന്നും വാർത്തകൾ വന്നിരുന്നു . എന്നാൽ ഇത്തരത്തിലൊരു നടപടിയും കൈക്കൊണ്ടിട്ടില്ലെന്ന് ലോധാ സമിതി തന്നെ നേരിട്ട് വ്യക്തമാക്കി . ടെസ്റ്റിനായുള്ള ഒരുക്കങ്ങളെല്ലാം പൂർത്തിയായെന്ന് കൻമാദികാർ പറഞ്ഞു . ആദ്യ രണ്ട് ടെസ്റ്റുകളും ജയിച്ച് പരമ്പര 2 - 0ന് സ്വന്തമാക്കിയ ഇന്ത്യ ഐസിസി ടെസ്റ്റ് റാങ്കിംഗിൽ ഒന്നാം സ്ഥാനം തിരിച്ചുപിടിച്ചിരുന്നു .